Skoolhoof in hof oor puttoilet-voorvalLubeko Lennox Mgandela (Foto verskaf deur die Nasionale Vervolgingsgesag) ŉ 49-jarige skoolhoof van Ugie in die Oos-Kaap het Woensdag in die hof verskyn op aanklag van kindermishandeling. Lubeko Lennox Mgandela is in die Tsolo-landdroshof vrygelaat op borgtog van R2 500, het Luxolo Tyali, woordvoerder van die nasionale vervolgingsgesag, in ŉ verklaring gesê. “Volgens die voorwaardes van sy borgtog mag hy nie inmeng met getuies of die ondersoek nie en ook nie die Luthuthu Junior Secondary School – waar die misdryf na bewering plaasgevind het – betree nie.” Maroela Media het vroeër berig Mgandela het glo ŉ 11-jarige seun gedwing om sy klere uit te trek. Hy het toe ŉ tou aan die seun se bolyf vasgemaak en met behulp van ander leerders die seun in die toilet laat afsak, in ŉ poging om die hoof se selfoon uit te haal, wat in die puttoilet geval het. Die skoolhoof is net ná die voorval geskors, hangende ŉ ondersoek deur die departement van onderwys in die Oos-Kaap. Die saak is tot 27 Mei 2021 uitgestel vir verdere ondersoek.